Document ID: 32011D0443

A TANÁCS HATÁROZATA
(2011. június 20.)
a kikötő szerinti államoknak a jogellenes, nem bejelentett és szabályozatlan halászat megelőzésére, megakadályozására és felszámolására irányuló intézkedéseiről szóló megállapodás Európai Unió nevében történő jóváhagyásáról
(2011/443/EU)
AZ EURÓPAI UNIÓ TANÁCSA,
tekintettel az Európai Unióról szóló szerződésre,
tekintettel az Európai Unió működéséről szóló szerződésre és különösen annak 43. cikkére, összefüggésben 218. cikke (6) bekezdésének a) pontjával,
tekintettel az Európai Bizottság javaslatára,
tekintettel az Európai Parlament egyetértésére,
mivel:
(1)
Az Európai Unió hatáskörébe tartozik, hogy intézkedéseket fogadjon el a halászati erőforrások védelmére, kezelésére és ellenőrzésére; hatáskörébe tartozik az is, hogy megállapodásokat kössön harmadik országokkal és nemzetközi szervezetek keretében.
(2)
Az Európai Közösség szerződő fele az Egyesült Nemzetek 1982. december 10-i Tengerjogi Egyezményének, amely a nemzetközi közösség valamennyi tagjától megköveteli, többek között, a tenger biológiai erőforrásainak kezelésére és védelmére irányuló együttműködést.
(3)
Az Európai Unió és tagállamai szerződő felei az Egyesült Nemzetek tengerjogi egyezményében foglalt, a kizárólagos gazdasági övezeteken túlnyúló halállományok és a hosszú távon vándorló halállományok védelméről és kezeléséről szóló rendelkezések végrehajtásáról szóló 1995. évi megállapodásnak, amely 2001. december 11-én lépett hatályba.
(4)
Az ENSZ Élelmezési és Mezőgazdasági Szervezete (FAO) konferenciájának 2009. november 18-23. között Rómában megtartott harminchatodik ülésszakán a FAO alapszabályának XIV. cikke (1) bekezdése alapján a FAO-tagok részére történő benyújtás érdekében elfogadták a kikötő szerinti államoknak a jogellenes, nem bejelentett és szabályozatlan halászat megelőzésére, megakadályozására és felszámolására irányuló intézkedéseiről szóló megállapodást (a továbbiakban: megállapodás).
(5)
A megállapodást az Európai Közösség nevében 2009. november 22-én írták alá, annak későbbi időpontban történő megkötésére vonakozó fenntartással.
(6)
Az Unió a nemzetközi halászat egyik meghatározó szereplője, valamint a halászati termékek egyik fő globális piaca, ezért érdekében áll, hogy szerepet játsszon a megállapodás végrehajtásában és annak jóváhagyásában.
(7)
Következésképpen a megállapodást jóvá kell hagyni,
ELFOGADTA EZT A HATÁROZATOT:
1. cikk
A kikötő szerinti államoknak a jogellenes, nem bejelentett és szabályozatlan halászat megelőzésére, megakadályozására és felszámolására irányuló intézkedéseiről szóló megállapodást (a továbbiakban: megállapodás) a Tanács az Unió nevében ezennel jóváhagyja.
A megállapodás szövege és az Unió hatáskörére vonatkozó határozat jelen határozat mellékletét képezi.
2. cikk
A Tanács elnöke kijelöli azon személy(eke)t, aki(k) felhatalmazást kap(nak) arra, hogy a jóváhagyási okmányt az Unió hatásköreiről szóló nyilatkozattal egyetemben a megállapodás 26. cikkével összhangban az Unió nevében letétbe helyezze az Egyesült Nemzetek Élelmezési és Mezőgazdasági Szervezetének főigazgatójánál, aki a megállapodás értelmében letéteményesként jár el.
3. cikk
Ez a határozat az elfogadásának napján lép hatályba.
Kelt Luxembourgban, 2011. június 20-án.

Labels: 8
11
6
20